Rettens dom (Syvende Afdeling) af 10. juli 2014 – Moallem Insurance mod Rådet

(Sag T-182/13)

»Fælles udenrigs- og sikkerhedspolitik — restriktive foranstaltninger over for Iran med henblik på at forhindre nuklear spredning — indefrysning af midler — begrundelsespligt — urigtigt skøn«

1. Ulovlighedsindsigelse — rækkevidde — anfægtelige retsakter — generel retsakt, der er hjemmel for den anfægtede afgørelse — kravet om en retlig forbindelse mellem den anfægtede retsakt og den anfægtede generelle retsakt (art. 277 TEUF) (jf. præmis 25 og 26)

2. Den Europæiske Union — domstolskontrol med lovligheden af institutionernes retsakter — restriktive foranstaltninger over for Iran — foranstaltninger truffet inden for rammerne af kampen mod nuklear spredning — kontrollens rækkevidde (art. 275 TEUF; Den Europæiske Unions charter om grundæggende rettigheder, art. 47) (jf. præmis 31 og 32)

3. EU-retten — principper — ret til forsvar — ret til en effektiv domstolsbeskyttelse — restriktive foranstaltninger over for Iran — indefrysning af midler, der tilhører personer, enheder eller organer, som medvirker til eller støtter den nukleare spredning — pligt til underretning om nye forhold, der lægges den pågældende til last — rækkevidde (Rådets afgørelse 2012/829/FUSP; Rådets forordning nr. 1264/2012) (jf. præmis 34, 35 og 43-45)

4. Institutionernes retsakter — begrundelse — forpligtelse — rækkevidde — restriktive foranstaltninger over for Iran — indefrysning af midler, der tilhører personer, enheder eller organer, som medvirker til eller støtter den nukleare spredning — pligt til at gøre den pågældende bekendt med begrundelsen samtidig med vedtagelsen af den for den pågældende bebyrdende akt eller snarest derefter — grænser — Unionens og dens medlemsstaters sikkerhed eller varetagelsen af deres internationale relationer — rækkevidde (jf. præmis 36-42)

5. Annullationssøgsmål — dom om annullation — retsvirkninger — delvis annullation af en forordning og en afgørelse om vedtagelse af restriktive foranstaltninger over for Iran — annullationen af disse retsakter får virkning fra udløbet af appelfristen eller fra det tidspunkt, hvor appellen afvises (art. 264, stk. 2, TEUF og 266 TEUF; statutten for Domstolen, art. 56, stk. 1, og art. 60, stk. 2; Rådets afgørelse 2012/829/FUSP; Rådets forordning nr. 1264/2012) (jf. præmis 54-60 og domskonkl. 3)

Angående

For det første påstand om annullation af dels Rådets afgørelse 2012/829/FUSP af 21. december 2012 om ændring af afgørelse 2010/413/FUSP om restriktive foranstaltninger over for Iran (EUT L 356, s. 71), for så vidt som den opførte sagsøgerens navn på listen i bilag II til Rådets afgørelse 2010/413/FUSP af 26. juli 2010 om restriktive foranstaltninger over for Iran og om ophævelse af fælles holdning 2007/140/FUSP (EUT L 195, s. 39), dels Rådets gennemførelsesforordning (EU) nr. 1264/2012 af 21. december 2012 om gennemførelse af forordning (EU) nr. 267/2012 om restriktive foranstaltninger over for Iran (EUT L 356, s. 55), for så vidt som den opførte sagsøgerens navn på listen i bilag IX til Rådets forordning (EU) nr. 267/2012 af 23. marts 2012 om restriktive foranstaltninger over for Iran og om ophævelse af forordning (EU) nr. 961/2010 (EUT L 88, s. 1), og for det andet påstand om, at det fastslås, at artikel 12 i afgørelse 2012/413 og artikel 35 i forordning nr. 267/2012 ikke skal finde anvendelse over for sagsøgeren.

Konklusion

1) Rådets afgørelse 2012/829/FUSP af 21. december 2012 om ændring af afgørelse 2010/413/FUSP om restriktive foranstaltninger over for Iran annulleres, for så vidt som den opførte Moallem Insurance Co.’s navn på listen i bilag II til Rådets afgørelse 2010/413/FUSP af 26. juli 2010 om restriktive foranstaltninger over for Iran og om ophævelse af fælles holdning 2007/140/FUSP.

2) Rådets gennemførelsesforordning (EU) nr. 1264/2012 af 21. december 2012 om gennemførelse af forordning (EU) nr. 267/2012 om restriktive foranstaltninger over for Iran annulleres, for så vidt som den opførte Moallem Insurances navn på listen i bilag IX til Rådets forordning (EU) nr. 267/2012 af 23. marts 2012 om restriktive foranstaltninger over for Iran og om ophævelse af forordning (EU) nr. 961/2010.

3) Virkningerne af afgørelse 2012/829 og gennemførelsesforordning nr. 1264/2012 opretholdes – for så vidt angår Moallem Insurance – indtil datoen for udløbet af appelfristen som omhandlet i artikel 56, stk. 1, i statutten for Den Europæiske Unions Domstol eller, såfremt appel er iværksat inden for denne frist, indtil stadfæstelsen eller afvisningen af appellen.